次韵毛君山房遣興
作者：蘇轍
朝代：宋

paragraphs: 欲就陽崖暖，新開石磴斜。
誰言太守宅，自是野人家。
燕坐收心鑑，冥觀閱界沙。
退公長寂寞，外物自喧嘩。
缺徑移松補，斜陽種竹遮。
白雲生後礎，孤鶩伴殘霞。
破悶時尋鶴，呼眠亦任鴉。
喜聞糟出甕，屢問菊開花。
古井元依斗，丹砂舊養芽。
蚍蜉頻上案，猿狖巧分樝。
客到扁舟遠，年侵兩鬢華。
心摇掛風旆，眼暗隔輕紗。
强撥橫肱睡，來從插版衙。
隠居慚棄擲，勝地每咨嗟。
頑鈍終何取，彫磨豈復加。
焦先夙所尚，圜舍恰如蝸。